CELEX: 32011D0198
Language: sk
Date: 2011-03-30 00:00:00
Title: 2011/198/EÚ: Vykonávacie rozhodnutie Komisie z  30. marca 2011 , ktorým sa mení a dopĺňa rozhodnutie 2011/44/EÚ o určitých ochranných opatreniach proti slintačke a krívačke v Bulharsku [oznámené pod číslom K(2011) 2023]  Text s významom pre EHP

31.3.2011   
            
            
               SK
            
            
               Úradný vestník Európskej únie
            
            
               L 85/10
            
         VYKONÁVACIE ROZHODNUTIE KOMISIE
   z 30. marca 2011,
   ktorým sa mení a dopĺňa rozhodnutie 2011/44/EÚ o určitých ochranných opatreniach proti slintačke a krívačke v Bulharsku
   [oznámené pod číslom K(2011) 2023]
   (Text s významom pre EHP)
   (2011/198/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   keďže:
   
               (1)
            
            
               V januári 2011 bol v Bulharsku potvrdený prípad slintačky a krívačky u diviačej zveri spolu s početnými ohniskami tejto nákazy u hospodárskych zvierat. Bulharsko preto prijalo opatrenia v rámci smernice Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky (3).
            
         
               (2)
            
            
               Okrem toho bolo prijaté rozhodnutie Komisie 2011/44/EÚ z 19. januára 2011 o určitých ochranných opatreniach proti slintačke a krívačke v Bulharsku (4), keďže bolo nevyhnutné, aby sa posilnili kontrolné opatrenia Bulharska. Uvedené rozhodnutie sa má uplatňovať do 31. marca 2011.
            
         
               (3)
            
            
               Bulharsko 19. marca 2011 oznámilo ohnisko slintačky a krívačky hovädzieho dobytka pasúceho sa na území obce Sredec, ktorá sa nachádza v regióne Burgas, západne od obce Malko Tărnovo, kde bolo ohnisko naposledy oznámené 31. januára 2011.
            
         
               (4)
            
            
               Preto je nevyhnutné predĺžiť opatrenia stanovené v rozhodnutí 2011/44/EÚ do 30. júna 2011.
            
         
               (5)
            
            
               Rozhodnutie 2011/44/EÚ by sa preto malo zodpovedajúcim spôsobom zmeniť a doplniť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   V článku 16 rozhodnutia 2011/44/EÚ sa dátum „31. marca 2011“ nahrádza dátumom „30. júna 2011“.
   Článok 2
   Toto rozhodnutie je určené členským štátom.
   
      V Bruseli 30. marca 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Ú. v. EÚ L 306, 22.11.2003, s. 1.
   
      (4)  Ú. v. EÚ L 19, 22.1.2011, s. 20.